Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maribel García Malo andreak egindako galderaren erantzuna, Foru Diputazioak emana, egoitza geriatrikoen itun-eredu berrian tarifak aldatu izanaren ondorioei buruzkoa. Galdera 2018ko azaroaren 2ko 131. Nafarroako Parlamentuko Aldizkari Ofizialean argitaratu zen.

Iruñean, 2018ko azaroaren 26an

Lehendakaria: Ainhoa Aznárez Igarza

ERANTZUNA

Unión del Pueblo Navarro talde parlamentarioari atxikitako foru parlamentari Maribel García Malo andreak galdera egin du egoitza geriatrikoen itun-eredu berrian tarifak aldatu izanaren ondorioei buruz (9-18/PES-00234). Hona Nafarroako Gobernuko Eskubide Sozialetako kontseilariaren erantzuna:

Tarifetan bi sistema egotea eta haiek geroztik batean bildu izana, bai eta ResideN kontzertazio-sisteman egoitzetarako itun-modulu bakar bat egotea ere, mendekotasun gradua edozein dela ere, erabiltzaileentzako graduaren araberako tarifa desberdinei eutsiz, berekin ekarri zuen erabiltzaile horietako batzuek ordaindu beharreko zerbitzuaren prezioak gora egitea.

Berriz ere esanen dugu proposamen bat egin dela egoitza-zerbitzuetako erabiltzaileek ez dezaten tarifa finko bat ordaindu beren mendekotasun graduaren arabera; izan ere, gradu hori edozein dela ere, ekarpena norberaren gaitasun ekonomikoaren araberakoa izanen da. Departamentuak erreferentziako gehieneko prezioa ezarriko du (sekula ez du gaindituko zerbitzuaren kostuaren % 90a, osasun-kostuak kenduta), eta horren gainean kasuko gutxipenak eginen dira, erabiltzailearen gaitasun ekonomikoaren arabera, eta hortik ordaindu beharreko tarifa aterako da.

Galdera parlamentarioan aipatutako agerraldian, balorazio bat egin genuen jada tarifen sistema aldatzeak ekarri zuen kostu ekonomikoari buruz eta hark egoitza-postuen erabiltzaileengan izanen zuen eraginari buruz. Zailtasun juridiko eta teknikoak tarteko, ezin da ukituei kalte-ordain ekonomikoa emateko proposamena gauzatu. Departamentu honen apustuak jarraitzen du izaten gizarte zerbitzuetarako sarbidean ekarpen ekonomikoko sistema zuzenagoa definitzea.

Hori guztia jakinarazten dizut Nafarroako Parlamentuko Erregelamenduaren 194. artikulua betez.

Iruñean, 2018ko azaroaren 26an.

Eskubide Sozialetako kontseilaria: Miguel Laparra Navarro